Nariadenie Rady (ES) č. 567/2004
z 22. marca 2004,
ktorým sa mení a dopĺňa nariadenie (ES) č. 1257/1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Európskej únii [1], a najmä jej článok 2 ods. 3,
so zreteľom na Akt o podmienkach pristúpenia Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska [2], a najmä jeho článok 57 ods. 2,
so zreteľom na návrh Komisie,
so zreteľom na stanovisko Európskeho parlamentu,
keďže:
(1) Kapitola Va nariadenia Rady (ES) č. 1257/1999 zo 17. mája 1999 o podpore rozvoja vidieka z Európskeho poľnohospodárskeho usmerňovacieho a záručného fondu (EPUZF) [3] ustanovuje podporné opatrenie, aby pomohli poľnohospodárom splniť nedávno zavedené záväzné normy.
(2) V dôsledku pristúpenia sa poľnohospodári v Českej republike, Estónsku, na Cypre, v Lotyšsku, Litve, Maďarsku, na Malte, v Poľsku, Slovinsku a na Slovensku musia vysporiadať s veľkým počtom nových noriem založených na legislatíve spoločenstva, ktoré musia dodržiavať od dátumu pristúpenia alebo neskoršieho dátumu. Je podstatné poskytnúť podporu, ktorá pokryje aspoň časť nákladov vynaložených na splnenie týchto noriem. Preto by sa mali stanoviť osobitné výnimky na realizáciu opatrenia "splnenie noriem" v nových členských štátoch.
(3) Nariadenie (ES) č. 1257/1999 by sa malo preto zmeniť a doplniť,
PRIJALA TOTO NARIADENIE:
Článok 1
Do článku 33l nariadenia (ES) č. 1257/1999 sa vkladá nasledujúci odsek 2b:
"2.b Odlišne od článkov 21a, 21b a 21c možno pri určovaní výšky ročnej podpory vziať do úvahy náklady spojené s investíciami nutnými pre splnenie noriem ustanovených Komisiou pred dátumom pristúpenia a záväzných pre poľnohospodárov od tohto dátumu alebo neskoršieho. Táto možnosť je obmedzená na prvé tri roky obdobia podpory vo výške ročného stropu 25000 EUR na jedno hospodárstvo. Počas tohto investičného obdobia sa neuplatňuje postupné znižovanie ustanovené v článku 21c. Stratu príjmu a dodatočné náklady vyplývajúce z plnenia normy je možné vziať do úvahy až po skončení investičného obdobia.
Investície podporované podľa prvého pododseku nie sú oprávnené na podporu ustanovenú v kapitole I."
Článok 2
Toto rozhodnutie nadobúda účinnosť 1. mája 2004 s výhradou nadobudnutia platnosti Aktu o pristúpení z roku 2003 [4].
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 22. marca 2004